เงินนอกลุยบอนด์
ธปท.ชี้ทะลักเข้าสุทธิแต่ผันผวนส่อมาเก็งกำไรส่วนต่างดอกเบี้ย
24 ส.ค. 2554

ธปท.ชี้ทะลักเข้าสุทธิแต่ผันผวนส่อมาเก็งกำไรส่วนต่างดอกเบี้ย
ธปท.ยอมรับเงินทุนไหลเข้าผันผวน แต่ยังทะลักไทย เบนเข็มเข้าลงทุนพันธบัตรมากกว่าหุ้น
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า เท่าที่ติดตามสถานการณ์ภาวะเงินทุนเคลื่อนย้ายในขณะนี้ถือว่ายังผันผวน มีทั้งเงินทุนที่ไหลเข้าและไหลออก แต่ข้อมูลเมื่อปลายสัปดาห์ที่ผ่านมายังพบว่าเงินทุนต่างชาติยังไหลเข้าไทยสุทธิ เป็นบวกอยู่เล็กน้อย
ทั้งนี้ เงินทุนต่างชาติที่ไหลเข้ามาส่วนใหญ่เลือกลงทุนในตลาดพันธบัตร (บอนด์) มากกว่าจะเลือกเข้าไปลงทุนในตลาดหุ้น เห็นได้จากเงินทุนที่ขายออกจากตลาดหุ้นไทยบางส่วนก็หันเข้ามาลงทุนในตลาดพันธบัตรเพิ่มขึ้น




“เท่าที่ดูเงินที่เข้ามามักจะเลือกเข้าตลาดหุ้นน้อยกว่าตลาดบอนด์ และเลือกเข้าบอนด์อายุระยะกลางๆ มากกว่าบอนด์ระยะสั้นและยาวส่งผลให้พันธบัตรระยะกลางมีมากขึ้น และทำให้ผลตอบแทน (Yield) ของพันธบัตรระยะสั้นและยาวแคบลง เป็นไปตามอุปสงค์และอุปทานของตลาด ซึ่งแน่ใจว่าเป็นผลจากนักลงทุนในตลาดคาดการณ์ทิศทางดอกเบี้ยเปลี่ยนไปหรือไม่” นางผ่องเพ็ญ กล่าว
นางผ่องเพ็ญ กล่าวว่า อย่างไรก็ตามความผันผวนจากเงินทุนเคลื่อนย้ายดังกล่าวยังไม่กระทบการเคลื่อนไหวของค่าเงินบาท สะท้อนได้จากเงินบาทยังนิ่งมีเสถียรภาพ ไม่มีอะไรตื่นเต้น
แหล่งข่าว ธปท.เปิดเผยว่า เงินทุนเคลื่อนย้ายไหลออกสุทธิของไทยเริ่มลดลงมาก เป็นผลจากการเพิ่มขึ้นของเงินทุนไหลเข้าในการลงทุนโดยตรงจากต่างชาติและการลงทุนในหลักทรัพย์เป็นสำคัญ
ขณะที่ตลาดตราสารหนี้ ซึ่งเป็นแหล่งลงทุนหลักก็มีเงินทุนไหลเข้าไปไม่น้อย โดยในเดือน ก.ค.มูลค่าซื้อขายเฉพาะธุรกรรมซื้อขายขาดปรับเพิ่มขึ้น นักลงทุนต่างชาติมียอดซื้อสุทธิเพิ่มขึ้นเป็น 1.29 แสนล้านบาท ส่งผลให้ยอดซื้อสุทธิสะสมของนักลงทุนต่างชาติตั้งแต่เดือน ม.ค.ถึง ก.ค.อยู่ที่ 6.18 แสนล้านบาท เนื่องจากส่วนต่างระหว่างอัตราดอกเบี้ยในสหรัฐและภูมิภาคเอเชียรวมถึงไทยยังคงมีแนวโน้มกว้างมากขึ้นและปัญหาหนี้สาธารณะในกลุ่มยุโรปที่เริ่มคลี่คลาย ทำให้เงินทุนไหลเข้าสู่ตลาดพันธบัตรมากขึ้น
นักค้าเงินชี้แจงว่า บาทปิดตลาดที่ 29.83/85 บาทต่อเหรียญสหรัฐ แนวโน้มแข็งค่า หากคณะกรรมการนโยบายการเงิน (กนง.) ขึ้นดอกเบี้ยในวันที่ 24 ส.ค.นี้ ค่าเงินบาทมีโอกาสแข็งค่าที่ 29.70 บาทต่อเหรียญสหรัฐ